Lesitsatfu, March 29
Ngisho nobe umuntfu kungenteka atsatse sinyatselo lesingasiso angaboni, nine lenivutsiwe yetamani kumsita ngemoya lomuhle umuntfu lonjalo.
Nawe ungetsembeka kuJehova uphindze wetsembeke nakulabanye ngekutsi ube nemusa. Nasi sibonelo: Ungaba nebufakazi bekutsi umzalwane wente sono lesikhulu. Ungase ufune kwetsembeka kuye, ikakhulukati nangabe angumngani losedvute nobe alilunga lemndeni. Kodvwa uyati nekutsi kubaluleke kakhulu kwetsembeka kuJehova. Ngako njengaNathani, lalela Jehova kodvwa bani nemusa kumzalwane wakho. Mtjele kutsi kufanele acele lusito kulabadzala futsi akhulume nabo ngekushesha. Nangabe angakwenti loko, kufanele wena uhambe uyobatjela. Nawenta njalo, utawuhlala wetsembekile kuJehova. Utawube uyakhombisa nekutsi unemusa kumzalwane wakho ngobe labadzala batamsita kutsi aphindze abe nebudlelwane lobuhle naJehova. Batameluleka ngemusa nangendlela lekahle.
Lesine, March 30
Cabangani kutsi kufanele nibe luhlobo luni lwebantfu ngekutiphatsa lokungcwele nangetento tekutinikela kuNkulunkulu.
Tiyini ‘tento tekutinikela kuNkulunkulu’? Tifaka ekhatsi imisebenti loyenta ebandleni, njengekuya emihlanganweni nekushumayela. Tiphindze tifake ekhatsi netintfo lotenta labanye bangakuboni, njengemithantazo loyenta ngasense kuJehova nesifundvo lotichubela sona. Umuntfu lonikele kuphila kwakhe kuJehova akacabangi kutsi kwenta loku kungumtfwalo. Utativa ngendlela lefana neyeNkhosi Davide leyatsi: “Yebo, Nkulunkulu wami, kujabula kwami kusekwenteni intsandvo yakho, imiyalo yakho isenhlitiyweni yami.” (Tihlabelelo 40:8) Nangabe unikela kuphila kwakho kuJehova futsi ubhajatiswe, nguwe lotawuba nebuhlobo naye. Ngako-ke, loko lokwentela Jehova akukafaneli kuncike kubatali bakho nobe kulomunye umuntfu. Kutiphatsa kwakho lokungcwele netento tekutinikela kuNkulunkulu kukhombisa kutsi uyaciniseka kutsi ulitfolile liciniso nekutsi ufuna kugcina timiso taNkulunkulu. Ngekushesha utawufaneleka kutsi ubhajatiswe. w16.03 2:10, 12, 15
Lesihlanu, March 31
Ngesikhatsi kusengakefiki kukholwa, besicondziswa ngumtsetfo, . . . Ngako-ke uMtsetfo sewube ngumcondzisi wetfu losiyisa kuKhristu.
UMtsetfo waMosi wawuvikela ema-Israyeli ekutiphatseni lokubi nasekukhulekeleni kwemanga lobekwentiwa tive lebetibomakhelwane bawo. Ema-Israyeli abebusiswa nakamlalela Nkulunkulu. Nakangamlaleli, abebhekana netinkinga letimatima. (Dutheronomi 28:1, 2, 15) Kwakunalesinye sizatfu lesabangela kutsi kube neticondziso letinsha. UMtsetfo wenta kutsi ema-Israyeli akulungele kufika kwaMesiya, Jesu Khristu, lobekusentakalo lesibalulekile. LoMtsetfo wakhumbuta ema-Israyeli kutsi anesono. Wawasita nekutsi acondze kutsi bekayidzinga inhlawulo, lengumhlatjelo lebewutawususa tono tawo ngalokuphelele. (Galathiya 3:19; Hebheru 10:1-10) Ngetulu kwaloko, umtsetfo bewutawuvikela luhla lwekutalwa kwaMesiya futsi usite ema-Israyeli abone kutsi nguye nasekafika. Kuliciniso kutsi loMtsetfo wawusicondziso lebesitawusebenta sikhashana nobe ‘umcondzisi’ loholela kuKhristu. w16.03 4:6, 7
ssw_Latn ssw_Latn ssw_Latn zul_Latn ssw_Latn ssw_Latn zul_Latn ssw_Latn ssw_Latn